โบรกฯเชียร์ซื้อTOPรับคว่ำบาตรอิหร่าน
เชียร์ซื้อหุ้น TOP รับสหรัฐคว่ำบาตรอิหร่าน ทำพาราไซลีนหายจากตลาด 45% ฟิทช์ชี้ PTTGC ซื้อกิจการ Perstorp กระทบฐานะเล็ก
29 ต.ค. 2565

เชียร์ซื้อหุ้น TOP รับสหรัฐคว่ำบาตรอิหร่าน ทำพาราไซลีนหายจากตลาด 45% ฟิทช์ชี้ PTTGC ซื้อกิจการ Perstorp กระทบฐานะเล็ก 
บริษัทหลักทรัพย์ (บล.) กิมเอ็ง (ประเทศไทย) แนะนำให้ซื้อหุ้นบริษัท ไทยออยล์ (TOP) หลังจากสหรัฐ อังกฤษ และแคนาดา ได้ประกาศคว่ำบาตรธุรกิจปิโตรเคมีของอิหร่าน เพื่อตอบโต้ที่อิหร่านเดินหน้าโครงการพัฒนานิวเคลียร์ เพราะจะส่งผลให้ธุรกิจพาราไซลีน (PX) ซึ่งเป็นผลิตภัณฑ์หลักสายปิโตรเคมีของ TOP จะได้ประโยชน์จากส่วนต่างราคาที่เพิ่มขึ้น เพราะอิหร่านเป็นผู้ผลิตพาราไซลีนรายใหญ่ คิดเป็นกำลังการผลิตราว 45% ของกำลังการผลิตทั่วโลก 
นอกจากนี้ ไตรมาส 4 กำไรจะเพิ่มขึ้นจากค่าการกลั่นที่ทรงตัวในระดับสูง หลังความต้องการใช้น้ำมันดีเซลและเครื่องบินที่เพิ่มขึ้น โดย TOP มีสัดส่วนรายได้จากน้ำมันดังกล่าวเกินกว่า 50% และกำไรจากสต๊อกน้ำมันราว 12 เหรียญสหรัฐต่อบาร์เรล 
รายงานข่าวจากบริษัท ฟิทช์ เรทติ้งส์ (ประเทศไทย) เปิดเผยถึงกรณีที่บริษัท พีทีที โกลบอล เคมิคอล (PTTGC) มีแผนที่จะเข้าซื้อกิจการของ Perstorp Holding France SAS มีผลกระทบต่อฐานะทางการเงินและอัตราส่วนต่างๆ ที่ใช้ในการพิจารณาเครดิตของบริษัทเพียงเล็กน้อยเท่านั้น
“การเข้าซื้อกิจการจะมีผลทำให้อัตราส่วนหนี้สิน โดยวัดจากอัตราส่วนหนี้สินสุทธิที่ปรับปรุงแล้วต่อกำไรจากการดำเนินงานก่อนดอกเบี้ยจ่าย ภาษี ค่าเสื่อม ค่าตัดจำหน่าย และค่าเช่าของ PTTGC ปรับเพิ่มขึ้นเพียงเล็กน้อย และอัตราส่วนต่างๆ จะปรับตัวดีขึ้นในปี 2555 เมื่อเปรียบเทียบกับปี 2554” 
อย่างไรก็ตาม การเข้าซื้อกิจการครั้งนี้สอดคล้องกับกลยุทธ์ของบริษัทในระยะยาวที่จะขยายธุรกิจลงไปสู่อุตสาหกรรมปลายน้ำและผลิตภัณฑ์เคมีเฉพาะที่มีมูลค่าเพิ่มสูง เพื่อที่จะเพิ่มความหลากหลายของผลิตภัณฑ์และการกระจายตัวของธุรกิจไปยังภูมิภาคต่างๆ และ PTTGC ยังคงมองหาโอกาสในการควบรวมและเข้าซื้ออีก 
สำหรับอันดับเครดิตภายในประเทศระยะยาว ‘AA (tha)’ แนวโน้มอันดับเครดิตมีเสถียรภาพ